prems@
la digitalització de la informació
presentació
de la versió web de prems@
Aquesta és la pàgina web de l'anàlisi anomenada prems@, realitzada entre el gener i el març de 2001 per Eloi Aymerich, Albert Casas, Joan Coll, Natxa Miserachs i Queralt Vallcorba, cinc estudiants de la Llicenciatura de Comunicació Audiovisual a la Universitat Pompeu Fabra. L'anàlisi, fet com un treball de recerca per a l'assignatura Estructures de la Comunicació Social (impartida aleshores per Marta Saurina), vam fer una anàlisi de la situació de les edicions electròniques de la premsa catalana. L'estudi arranca amb una explicació detallada dels processos de creació d'una edició digital, continua amb la radiografia dels diaris digitals existents aleshores (passant per la premsa regional, nacional i el cas particular de vilaweb), i acaba amb una enquesta entre els estudiants de Comunicació Audiovisual sobre l'ús que fan d'aquest tipus de mitjans de comunicació. Tot això, emmarcat per unes acurades introducció i conclusió, ens va servir no només per aprovar amb nota l'assignatura, sinó també per endinsar-nos en un món encara en construcció però amb grans possibilitats.

Tot i que el projecte inicial ja preveia publicar l'anàlisi, la veritat és que la tecnologia se'ns ha resistit fins fa ben poc. Al maig de 2002, com un dels responsables de l'anàlisi, i en el marc de l'assignatura de Documentació en els Mitjans de Comunicació Social (de la mateixa llicenciatura) m'animo a publicar definitivament a la xarxa el treball. Així doncs, tinc l'honor de presentar-vos la versió web de prems@. Bàsicament és el mateix treball, amb més opcions electròniques: les captures de pantalla es converteixen en vincles, les gràfiques en taules, i en definitva, tot es fa més digit@l. L'essència del treball, però, es manté intacta. 

Desitjo que la visita us sigui agradable i profitosa. Resto a la vostra disposició per qualsevol comentari: a la secció crèdits trobareu la meva adreça electrònica. Ja només em resta donar-vos la benvinguda a la versió web de prems@. endavant!
Joan Coll i Riba

introducció
La nostra proposta de treball consisteix en un estudi sobre la presència de la premsa a Internet. Aquesta decisió rau en el fet que considerem que Internet està adquirint una importància cabdal com a eina de comunicació de masses. El nostre estudi abarca des dels processos més tècnics fins a la repercussió que actualment tenen aquestes edicions electròniques, tant en l'àmbit local, regional com nacional. El treball és un intent d'apropar-nos a la realitat dels mitjans de premsa virtuals ; respon a la voluntat de posar en dubte l'ús, la popularitat, la complexitat d'aquests mitjans. En definitiva, veure quina és la situació d'aquest mercat aparentment en auge. Hem estructurat el treball en quatre apartats per tal d'il·lustrar diferents àmbits i aspectes de la premsa digital catalana. Aquests apartats són: 

Digitalització d'una revista. En aquest apartat es descriuen els diferents passos tècnics que es duen a terme per digitalitzar una revista. Com un mitjà de premsa tradicional passa a tenir presència a la xarxa en format virtual. Els principals blocs que configuren aquest apartat són l'elaboració de la pàgina, on s'analitzen els deferents procediments de fabricació de la pàgina en si. L'adreça electrònica; elecció d'aquesta. Donar-te a conèixer a la xarxa. Promoció del mitjà. Control estadístic de visites. Avantatges respecte la premsa impresa. Com adquirir la publicació des d'Internet. Internet i la globalització. 

Anàlisi de les pàgines web dels diferents diaris regionals catalans que en disposen. Iniciant amb una breu presentació d'una a una de les webs, s'ha passat a l'estudi dels continguts comuns a totes o la majoria de les edicions digitals, que s'ha observat que coincideixen amb l'estructura bàsica d'un diari en format imprès. A continuació s'ha buscat identificar les ofertes singulars que ens ofereixen algunes d'aquestes pàgines. Entre aquestes propostes hem considerat d'especial interès aquelles que fan un ús més ampli dels recursos que ofereixen les noves tecnologies en general i la xarxa virtual en concret. 

La premsa nacional catalana a Internet. Començant amb una breu presentació del panorama nacional català en premsa, especialment pel que fa a les seves pàgines web, es fa referència al llançament de les respectives edicions digital, accessibles a través d'Internet. A partir de l'exemple paradigmàtic de La Vanguardia s'ha confegit una anàlisi aprofundida del contingut d'aquesta pàgina, en particular. És, segurament, la més complerta de totes, de manera que també resulta més interessant i productiu treballar-hi. En general, es tracta de veure com més enllà de ser una simple digitalització de l'edició impresa, la tradicional, inclou múltiples possibilitats. 

Vilaweb, les noves funcions de la premsa digital. En aquest punt es tracta el mitjà de comunicació conegut com a Vilaweb. S'analitzen les seves tres grans funcions - informació, serveis i el foment de la participació activa en el propi mitjà- tot repassant la seva història i fent un estudi dels continguts. Es recullen les experiències d'un equip de redacció d'una delegació local. 

Una enquesta als estudiants de Comunicació Audiovisual de la Universitat Pompeu Fabra que ha permès determinar variables tan interessants com l'hàbit de la lectura del diari tant en versió premsa com digital, el percentatge, el suport preferit pels lectors, el diaris més llegits...un seguit de dades que conformen una radiografia dels estudiants i la seva relació amb aquest nou mitjà. 

En definitiva, volem donar una idea global d'aquest nou enfocament de la premsa en aquest nou segle de les comunicacions sense fronteres i les noves tecnologies. 

digitalització

1. Introducció:

En el nostre treball, ja que parlem de com els mitjans de comunicació tradicionals cada vegada tenen una presència més significativa en l'àmbit d'internet, i analitzarem diferents diaris i revistes que hi tenen una pàgina, hem trobat interessant el fet d'analitzar com es construeix una pàgina en aquest nou i tan potent mitjà de comunicació. És a dir, explicarem quins són els processos que cal seguir per digitalitzar un diari o una revista.

Primer de tot s'ha de partir de la idea que bàsicament una pàgina a internet és un suport, és un medi virtual a través del qual es transmet una informació. És a dir, la creació d'una pàgina a internet és un acte comunicatiu que en el cas dels mitjans de comunicació té una finalitat molt clara: la d'informar.

Saber què vols comunicar, amb quina ordre de prioritats vols transmetre aquella informació, a quin públic anirà dirigida... són una sèrie d'elements fonamentals a l'hora de construir la pàgina digital, ja que segons hagi de complir uns objectius o uns altres, la seva configuració es durà a terme de manera diferent.

La gràcia d'internet rau en donar un bon servei, les pàgines han de ser un punt d'entrada important per accedir a tot el coneixament que a tu t'interessi accedir. És important per l'empresa expositora ponderar molt la imatge que es dona perquè el client no se senti enganyat quan adquireixi la revista o el diari. S'ha de saber trobar un punt d'equilibri, sempre tenint present que una pàgina a internet és la teva carta de presentació. 

En el cas d'una revista o d'un diari, pot haver-hi diverses maneres de presentar aquest mitjà a internet. Bàsicament podem fer-ne tres classificacions:

· Una primera opció és posant-hi tota la revista, és a dir, digitalitzar íntegrament tota la publicació perquè la gent en comptes de comprar-la la llegeixi lliurement allà, com si tingués tota la revista. 

· Aquesta segona opció, és la més utilitzada, i es tracta d' ensenyar-ne només una part. Es mostren només els titulars -i se'n fa un breu resum- per incitar-ne la compra. És com un aparador, on s'ha d'intentar mostrar una part atractiva perquè llavors els consumidors s'interessin per la publicació i vulguin adquirir-la per llegir tot el què hi ha en el seu interior. Normalment el què trobem en els casos de les revistes que fan d'aparador, com a norma general a totes, és a més a més dels titulars, una fitxa tècnica amb el nom de tothom qui configura la revista (director, col.laboradors, grup editor...). També trobem sempre una pàgina de contacte amb la redacció de la revista ja sigui per subscriure-t'hi o bé sigui per poder enviar un e-mail donant el teu punt de vista sobre la revista.

· I una tercera opció que fan diaris importants (no els espanyols) com ara Le Monde francès o el Herald Tribune anglès, el què fan és una pàgina de titulars i si vols entrar dins la resta del diari has de pagar. Això també ho fan revistes especialitzades en determinats temes com ara per exemple revistes científiques



2. Elaboració de la pàgina: 

En aquest apartat el què farem serà analitzar el diferents procediments per elaborar una pàgina (ens basarem en el segon model -dels anteriorment esmentats- de pàgina d'un mitjà de comunicació, el que només "ensenya la poteta" perquè llavors nosaltres comprem la revista o el diari.

Primer de tot, cal escriure el textos, i aquest procediment el realizarem simplement amb un processador de textos normal ja sigui el word, el work..., llavors el què cal fer és escanejar les fotografies i posar-les a una mida estàndard, l'adequada per la plantilla que tingui la teva pàgina web (més endavant parlarem del què és aquesta plantilla). Aquestes fotografies han d'estar amb qualitat pantalla, i és que en el procés de digitalització hi ha diverses qualitats:

-Qualitat impremta. És la màxima qualitat que poden assolir unes fotografies escanejades.

-Qualitat impressora làser.

-Qualitat impressora "xorro de tinta".

-Qualitat pantalla.

Aquesta darrera és la que habitualment s'utilitza pels diaris i les revistes que trobem a internet. Aquesta qualitat permet que les fotografies es vegin perfectament bé a la pantalla però el què no massa aconsellable és llavors imprimir aquestes imatges ja que perden molta nitidesa. L'avantatge que té fer-ho amb aquesta qualitat és que com que hi ha molts pocs beats, només els justos perquè es vegi la imatge en pantalla, això facilita que aquesta corri a través de la xarxa a molta més velocitat. La quantitat d'informació que ha de passar per la línia telefònica si la qualitat de les fotografies es molt alta, és molt elevada i per tant triga molt més a descarregar-se la imatge. Les qualitats més elevades normalment s'utilitzen quan l'usuari especifica a la revista que vol imprimir-se unes determinades fotografies i li interessa que la seva impressió sigui clara i nítida. Ara bé en revistes científiques, artístiques, de disseny... a vegades també podem trobar-nos amb una qualitat d'imatge més bona, i per tant els digitalitzadors empren una qualitat més elevada.

Normalment totes les revistes treballen amb una plantilla ja establerta. És a dir les pàgines d'internet es configuren en base a una plantilla que a cada edició, cada cop que s'han de canviar les imatges, els titulars etc... només cal inserir en els espais ja pre-establerts en aquesta plantilla. És una plantilla amb diferents cel.les de mides , formes i colors que cada dissenyador gràfic construeix, i on hi ha ja delimitats els espais per les fotografies, pels textos, pels anuncis.... Cada vegada s'han d'anar adaptant els diferents números de la revista a aquesta estructura. 

Ara bé, tot i que habitualment es segueix la mateixa presentació (és el mateix que en les publicacions impreses) a vegades, perquè l'usuari no es cansi de veure sempre el mateix format, cada cert temps els dissenyadors de les pàgines poden variar una mica els colors, les formes etc...és a dir, fer una remodelació del format, tot i que com ja hem dit, en les revistes i diaris més seriosos això no s'acostuma a fer amb una periodicitat massa freqüent.



3. L'adreça electrònica:

A l'hora de posar una adreça a internet, en principi i per defecte, aquesta ve condicionada pel servidor que tu tens. És a dir, és una variant d'aquest servidor, on sempre hi apareixerà el nom d'aquest. Ara bé, el que tots els diaris i revistes fan habitualment -sobretot les més reconegudes i amb un ressò més gran- és comprar un nom a nivell mundial. És l'anomenat domini. El què s'ha de fer a l'entitat que es dedica a això és pagar un registre per tenir l'exclusiva mundial d'aquest nom. Un cop ja tens l'exclusiva, ja pots simplificar el nom, ja que llavors ja no es tracta de la variant d'un servidor sinó que és el teu propi nom. Òbviament, un dels requisits fonamentals és que aquell nom que tu demanes no existeixi, que sigui exclusiu.

Quan tu has comprat el nom en un servidor determinat, el què has de fer és enviar-hi la teva pàgina, que de fet és com un arxiu normal, com si enviessis qualsevol document fet amb un processador de textos. Aquest procediment l'has de fer a través d'uns programes que es diuen FTP (file transporter protocol). Es tracta d'un programa que al accedir-hi et demana simplement el nom de l'ordinador on vols enviar el teu document. Un cop has entrat a aquest ordinador que és el que faràs servir de servidor, la pantalla et queda dividida amb dues parts, en una part veus el teu ordinador, i a l'altre l'espai que t'han deixat en aquell servidor per mostrar-hi la teva pàgina, llavors envies el teu arxiu que aquell servidor ja té registrat, i un cop has fet aquest pas, la teva pàgina ja navega per internet. Ja és dins de la xarxa. 



4. Promocionar-te a la xarxa:

Ara bé, una vegada fets tots els procediments fins ara esmentats, encara ningú no sap que la teva pàgina està navegant per la xarxa i el pas següent és donar-la a conèixer. És a dir, el què cal fer seria l'equivalent a posar la teva o les teves pàgines a la guia telefònica, en aquest cas, la d'internet. Aquesta guia són els buscadors.

Els buscadors són uns ordinadors que tenen uns índex immensos, capaços d'emmagatzemar molta informació, i que et relacionen paraules claus amb diferents pàgines web. Ara explicarem com fan aquest procediment de relacionar.

Primer de tot el què han de fer els diaris o revistes que vulguin que la seva pàgina formi part de la memòria dels buscadors (fet que gairebé sempre passa, ja que és molt interessant que la teva pàgina hi sigui, per tal de que el màxim de gent possible la visiti) és donar la pàgina d'alta.

Perquè aquesta pàgina la trobin aquests ordinadors especials anomenats buscadors, ha de tenir "meta-tags", que són les paraules a través de les quals tu vols que et busquin. És a dir, paraules relacionades amb el nom de la teva revista o del teu diari que tu pensis que la gent intuïtivament pot ser que utilitzi per tal de localitzar-te si no sap la teva adreça exacta. És a dir paraules clau, o bé temes que es poden relacionar directament amb l'àmbit de la publicació.

Aquests buscadors et permeten un nombre tan elevat d'entrades que fins i tot el què es fa és posar paraules pensant amb què la gent s'equivocarà, és a dir, si per exemple, una possible paraula clau seria "informació" pots introduir-hi la paraula "infmació", i que a ja directament et surti la teva pàgina web citada). Evidentment quan més paraules claus posis per les quals la gent pugui accedir a la teva pàgina, més probabilitats hi haurà que sigui coneguda i visitida.

S'han de buscar el màxim d'àmbits en els quals es podria incloure el teu diari i revista, és a dir, totes aquelles paraules que tu creguis que el teu client intuïtivament pot seleccionar per tal de buscar-te. Així doncs, la gràcia en saber-se promocionar a internet rau en el fet de saber trobar unes bones paraules claus a través de les quals sigui ràpid i còmode de trobar la teva pàgina.



5. Control estadístic de visites:

Un altre tema és el de controlar el nombre de visitants que llegeixen la pàgina. Gairebé totes les pàgines porten incorporat un sistema que recull tot el nombre de visites que rep la pàgina per tal de que l'entitat o l'empresa porti un control estadístic del nombre de navegants que hi van.

Aquest és un aspecte important pel què fa l'àmbit publicitari, i és que el tema de la publicitat per internet va directament relacionat amb l'afluència de visitants que té una pàgina, és a dir, és obvi que quan més visitants tingui el teu diari o la teva revista, més interès hi haurà per part dels anunciants de publicitar-s'hi. Cal dir que l'anunci en aquest cas serà més car. De fet és el mateix fenòmen que la premsa escrita pel què fa al tema de la publicitat i els anuncis, tot i que en les revistes o diaris digitalitzats on només hi hagi una única pàgina principal (que és la que habitualment conté el major nombre d'anuncis, i en alguns casos és la única que en té de manera exclusiva) doncs hi ha un espai habitualment reduït pels anuncis i llavors la competència entre les empreses anunciants per tenir-hi lloc és més gran que en la publicació impresa. 

A més a més del tema de la publicitat, aquest control estadístic també és una eina que serveix a l'empresa i en especial al digitalitzador per tal de modificar o redireccionar el caire o alguns aspectes de la web. Ja que pot valorar quines són les seccions més visitades, a quines l'internauta hi passa més estona.

Tot aquest control estadístic es duu a terme a través dels anomenats contadors. De contadors n'hi ha de diversos tipus, però els més utilitzats són dos:

· Uns que simplement conten. És a dir, cada vegada que algú visita la teva web, queda registrada l'entrada d'un nou visitant però no s'hi especifica ni l'estona que s'hi ha passat, ni si ha anat a alguna altra pàgina de la teva revista o el teu diari, o bé simplement s'ha quedat a la pàgina principal...( sí que t'informen el lloc de procedència del visitant, és a dir, amb el servidor que han accedit a la pàgina del diari o la revista )
· Uns altres que són molt més complexos, i que són capaços de donar-te una informació molt més específica, com ara quans impactes hi ha hagut en cada una de les diferents pàgines, els minuts que cada visitant ha estat allà, la procedència exacta de l'internauta...etc (amb aquest control estadístic de temps en el teu web site, és el que l'empresa utilitza per tal de canviar el format o contingut d'una pàgina en funció de l'èxit que vegi que té).



6. Avantatges respecte la premsa impresa:

Tot i que encara sembla força lluny el dia en que tothom substitueixi els diaris tradicionals pels digitals, i és que cal dir que resulta més còmode llegir sobre paper imprès que no pas sobre una pantalla, i és que quan fa una estona que vas llegint, arriba a un punt que tot et comença a ballar i fins i tot a vegades fa venir una mica de mal de cap... sí que podem dir que Internet té uns avantatges respecte la premsa tradicional. Un de molt clar, potser el que més, és la facilitat que comporta pel què fa la búsqueda selectiva d'informació.

Internet és un mitjà que et permet buscar notícies determinades sense que hagis d'haver de mirar tota la publicació, en els casos en què l'únic que t'interessa és un àmbit, un tema o una notícia en concret. És a dir, dins de la publicació o les publicacions pots centrar-te amb només uns àmbits, o fins i tot amb una determinada notícia o un personatge i anar directament a llegir aquella informació. És a dir, et permet de ser molt més selectiu.

Per posar un exemple de la recerca d'informació selectiva, hi ha una pàgina (www.titulares.com) que és un buscador a revistes i diaris diversos. El què has de fer és posar-hi una paraula clau (pot ser un tema, una notícia en concret, un nom d'un personatge d'actualitat (polític, cantant...) i llavors el què et fa la pàgina és buscar-te tots els titulars de totes les notícies de revistes espanyoles on hi apareix informació d'aquell tema. Aquest tipus de pàgines són immensament útils quan busques una informació concreta ja que a més a més de que se't proporciona d'una forma ràpida i còmode, també et permet contrastar i comparar la mateixa notícia en diferents publicacions.

Una altra possibilitat que també hi ha pàgines que t'ofereixen és la de poder seguir un tema (un requisit important que ha de tenir aquest tema és que sigui d'interès general i que faci un cert temps que està essent motiu de notícia. Per exemple, els atemptats d'ETA últimament, l'epidèmia de les "vaques boges"...) i llavors se't mostra molta informació sobre aquell tema, però no només la diària, sinó també informació que està recopilada de dies anteriors. Altres diaris o revistes importants ofereixen el servei de que tu com a client, puguis rebre informació sobre un tema determinat. És a dir la publicació t'avisa a través del correu electrònic que aquell número parla del tema que has sol.licitat informació. Això és una gran avantatge respecte la premsa escrita si el què t'interessa és només informació sobre un tema, i és que amb la premsa escrita tradicional has d'estar subscrit al diari o la revista complerta, no pots ser selectiu amb la informació.

Així doncs, actualment molta més gent utilitza internet com a eina per buscar informació determinada que no pas com a diari virtualitzat.



7. Adquirir el diari o revista des d'Internet:

Per parlar de l'àmbit de la compra a la xarxa val la pena mencionar que aquest és un àmbit que dia a dia va prenent més terreny, tot i que es pot considerar que és el camp que encara és més verd de la xarxa, és el camp de la compra. El tema de que hi hagi transaccions econòmiques és el fet que fa més "por" als usuaris, i és que com se sap, aquestes poden ser interceptades pels anomenats pirates informàtics.

El què fan moltes revistes o diaris, més que vendre la seva revista a través d'internet -cosa que no s'acostuma a fer ja que es tracta de quantitats no massa elevades, i el més habitual és que la gent vegi la revista allà i si llavors li agrada o li interessa vagi al quiosc a comprar-la-, és facilitar el poder-te fer soci d'aquella publicació. T'ofereixen un formulari que has d'omplir amb les teves dades personals. Com que fins i tot això d'haver de deixar les teves dades navegant per la xarxa no acaba de convèncer a tothom, una altra opció és que la revista t'ofereix la possibilitat d'imprimir un full on has d'omplir també un formulari que llavors has d'enviar per fax o bé per correu, dos sistemes avui en dia encara més fiables per molts consumidors. Precisament un dels temes amb què més s'està treballant actualment és amb el d'augmentar el sostre de seguretat que es té amb tot tipus de transaccions (ja sigui per exemple informació confidencial, números de compte corrent...)



8. Internet i la Globalització:

Totes les tecnologies tenen avantatges i inconvenients. Internet és un mitjà on encara falta molt per explotar, que podríem dir que tot just s'està constituint. L'opinió de gent que es mou en aquest àmbit (sobretot de digitalitzadors de revistes amb els quals hem parlat per elaborar aquest apartat del treball) consideren que Internet és una gran revolució igualable a la que va ser la impremta -fet que va comportar un accelerament de la història perquè era molt més fàcil d'accedir al coneixament- actualment amb internet molts coneixaments d'àmbit molt divers s'estan escampa molts coneixaments. Internet ha permès accedir - és com un únic i sol dipòsit- ,sempre que en molts casos superis la barrera de l'idioma, a un gran volum d'informació d'arreu del món que abans era molt difícil d'accedir o bé no podies arribar a tenir-la mai.

I parlant d'Internet és obligat fer menció al fenòmen de la globalització. I és que internet és una eina que està promovent una gran uniformitat de la informació. L'àmbit dels mitjans de comunicacó va prenent un caire d'àmbit mundial cada vegada més gran.

Ja que ens hem introduit en el fenòmen de la globalització hi trobem punts de vista a favor i n'hi trobem en contra. Hi ha qui veu que és una bona eina pel què fa el punt de vista econòmic, com per exemple l'opinió de la revista Actualidad económica: «la integración económica internacional, el intercambio comercial y capital entre los países, la ruptura de fronteras arancelarias y nacionales, la libertad de movimientos sin apenas restricciones entre Estados han hecho más por el desarrolo del mundo que la autarquía, el nacionalismo a ultranza, los sistemas cerrados y el Estado intervencionista. Hay efiectivament muchos países que viven debajo del nivel esperado de renta, pero hay muchos que han salido o estan saliendo del subdesarrollo estos últimos años. Y esto es gracias a la globalización y al impacto de nuevas tecnologías, sobre todo internet que sin la globalización apenas existirían».

Totes les persones que formem part d'un estat -evidentment ens situem dins d'estats democràtics-, tenim dret a crear mitjans de comunicació per a difondre informació, i d'una altra banda a ser receptors d'una informació emesa per diverses vies o suports materials de comunicació (premsa escrita, radio, TV, internet...).Tot en el marc del pluralisme informatiu com a valor constitucionalment reconegut. 

Tanmateix, l'exercici del dret a comunicar i rebre informació està sotmès a una sèrie de condicionaments que a vegades qüestionen les bases democràtiques que el fonamenten. Per exemple, les televisions públiques no sempre responen al principi necessari de neutralitat, ja que imposen els plantejaments de les majories polítiques que "tutelen" el canal televisiu. No sempre rebem la informació d'una manera clarament objectiva sense que hagi estat supeditada a manipulacions prèvies, ja siguin de tipus ideològic, econòmic... 

D'altra banda, quina podem considerar que és la informació del tot objectiva? I és que inevitablement cada persona percebem la realitat des de la nostra visió personal, des de la nostra situació com a ciutadans d'una nació. El que està clar és que no se'ns explica tot. No interessa. I aquí tornaríem entrar en el tema de la globalització i el poder reduït en mans d'uns grans i poderosos sector econòmicament dominants. Intrernet acutualment és una eina que exemplefica clarament aquest poder centralitzat en un únic mitjà. Un mitjà que va prenent més força dia a dia. Tot aquest tipus de reflexions ètiques respecte tot el món que envolta internet i tot allò que s'hi publica és un debat obert, que planteja encara molts interrogants.

premsa regional

1. Introducció:

Aquest apartat del nostre treball, juntament amb el que ens seguirà, no està destinat a treure grans conclusions. Tan sols aspirem a que ens serveixi de vincle d'enllaç entre el procés de creació d'una pàgina web de premsa (veient així diversos resultats obtinguts per suports no molt ambiciosos de la geografia catalana) i l'ús real que es fa del mitjà. 
Serà un estudi, intentant arribar als detalls més singulars de cada una de les webs, del present mostrat sense embuts de les prestacions digitals que ofereixen el diaris regionals. Intentarem destacar tant els aspectes positius com els millorables, tant els de rutina (aquells que ens fan pensar que la web s'ha fet per no perdre el tren, i per auto-promocionar-se) com en aquelles aportacions a la innovació més interessant.

El primer que ens cal fer, ara, però, és delimitar el camp de treball. Es buscaren diaris locals. Però en aquest àmbit, trobàrem infinitat de publicacions de periodicitat variable, moltes d'elles gratuïtes que s'estan estenent per les nostre contrades, amb una mínima finalitat informativa però alhora una clara vocació comercial, ja que molts d'ells estan concebuts com a fulletons de publicitat amb notícies entremig. És cru però és així. Per això, decidírem que tan sols entrarien a formar part de la nostra mostra aquells diaris "de tota la vida", amb una edició paper que cada matí arribés al quiosc de la cantonada, i que, a més, tinguessin una pàgina web a l'inici del nostre treball. 

Però hem fet dues excepcions importants. La primera és refereix a El 9 nou (www.el9nou.com), que inicià les seva vida internauta aquest mes de març, quan ja teníem mínimament avançat l'estudi de la resta. Però vàrem considerar interessant fer un esforç per incloure-li. L'altra excepció fa referència a www.diaridebarcelona.com, una web que no té darrera cap diari imprès, però que per la seva alta innovació, i pel fet de ser l'únic referent que teníem de la capital (la resta eren del centre de la província o senzillament d'altres demarcacions), també vam creure oportú incloure-li. Així doncs, l'únic suport que realment trobem a faltar és El Punt. [Nota de l'autor de la versió web: en el moment de fer l'estudi, el diari El Punt no tenia activa la pàgina http://www.elpunt.com]
I ja sense més preàmbuls, donem pas a aquest estudi de, bàsicament, els continguts de les pàgines web dels diaris regionals catalans.



2. Presentació de les webs que formen la mostra de l'anàlisi.
Procedim, abans d'entrar en l'estudi comparatiu de les diferents webs, a presentar-les, el que farem amb un breu text (alguns cops facilitat pels mateixos encarregats de l'espai, o bé trobat per nosaltres mateixos a la xarxa) i una imatge de la home page, la primera portada que trobem del diari en teclejar la seva adreça.

http://www.diaridebarcelona.com Diari de Barcelona: Com ja s'ha apuntat, la principal característica és que no disposen d'edició paper, i que es subvencionen amb pressupostos públics de l'Ajuntament de Barcelona.

http://www.diaridegirona.es Diari de Girona:És un dels més clàssics, amb les notícies classifica- des per les seccions habituals, i no molta ambició innovadora, per ara.

http://www.diaridetarragona.es Diari de Tarragona: Com a principal defecte, la combinació arbitrària de català i castellà. Com a virtut, les notícies interactives, i les quatre versions (que no edicions): Tarrgona, Reus, Costa i Terres de l'Ebre.

http://www.el9nou.com El 9 Nou: Recentment inaugurat, presenta tres edicions molt diferenciades, encara que amb un dissenys calcat, per les tres edicions impreses: Osona-Ripollès, Vallès Oriental i Vallès Occidental. És un dels més humils, i per tant, dels que oferreix més vincles.

http://www.lamanyana.es La Mañana: Aquest diari de ponent té una web també força clàssica, combinant català i castellà. En destacaríem el vincle amb l'ACN i la botiga virtual.

http://www.regio7.com Regió 7: El diari de les comarques de la Catalunya més cèntrica ens ha donat fet une demostracions d'humilitat i d'interactivitat que són dignes de menció. Llàstima que no sigui gaire còmode de consultar.

http://www.diarisegre.com Segre: L'altre diari de ponent també té una web força clàssica, però és l'únic que promociona la seva regió. L'altra avantatge és que amb l'avantatge que la seva web són dues: http://cat.diarisegre.com i http://es.diarisegre.com, una en català i l'altra en castellà. Cal dir i criticar que si teclegem la pàgina home (www.diarisegre.com), accedim a l'edició castellana.



3. Anàlisi de les webs dels diaris regionals catalans.
3.1) Continguts i característiques comunes:
Evidentment, i la raó així ens ho fa preveure, la característica bàsica de la pàgina web d'un diari (independentment de l'abast geogràfic, l'esperit innovador o la intenció d'aquest en fer-la) ha d'incloure, en primera instància, les notícies recents. Però com veurem a continuació, hi ha altres aspectes comuns, entre les pàgines web dels diaris regionals analitzades.
En primer lloc, no obstant, hem de parlar de nou de les notícies. Inicialment el que podríem apuntar és si inclouen la notícia sencera (copiada del diari) o bé una fracció o resum d'aquesta. Doncs trobem webs per a tots els gustos. AL majoria ofereixen tan sols un fragment o resum, però tant La Mañana, com el Diari de Tarragona i el Diari de Girona ens possibiliten, amb un sol click sobre el ratolí, anar a la notícia complerta.

Un altre aspecte molt interessant de les notícies és que siguin recents. I si és possible, més recents que al mateix diari (en suport paper). És a dir, que si fem una consulta al vespre, ja hi trobem notícies del que ha succeït al llarg del dia, encara que no s'imprimeixin fins al matí següent. En aquest sentit, s'endú en premi Diari de Barcelona, que, segurament gràcies a no haver d'estar pendents d'elaborar una edició impresa, es permeten actualitzar (teòricament) cada quinze minuts. En segon lloc, voldríem assenyalar que tant Regió 7 com La Mañana ofereixen d'una manera o una altra, el vincle amb INTRA-ACN (l'Agència Catalana de Notícies), que també possibilita més actualització que diària ofertada per la resta de webs. I si diem per la resta vol dir per tota la resta. Fins i tot les edicions Osona-ripollès i Vallès Oriental d'El 9 nou presenten una actualització diària, a pesar que tan sols es publiquen bisetmanalment (dilluns i divendres).

Caldria assenyalar també que no tots les classifiquen de la mateixa manera. El més estès és classificar-les segons les seccions pròpies del diari (edició impresa), és a dir: (normalment:) local i/o regional (aquesta és l'única que ofereixen El 9 nou, Regió 7 i el Diari de Barcelona en portada, és a dir, sense vincles), autonòmica i/o estatal, internacional, informació econòmica, política cultural i d'esports, opinió, successos, etc. Aquesta classificació la fan servir (amb més o menys variacions) el Diari de Tarragona, el Diari de Girona i La Mañana. Segre i Diari de Barcelona organitzen les notícies de més a menys recents, i El 9 nou i Regió 7 (si bé ja hem assenyalat que tan sols ofereixen informació regional) en teoria no semblen seguir cap criteri,. I encara que el segueixin, no tenen l'opció d'accedir directa i exclusivament a un sol tipus de notícies. 

Finalment, una de les grans avantatges de l'edició digital: l'hemeroteca, arxiu o, senzillament cercador. Totes les webs (excepte la d'El 9 nou, de molt recent creació) ofereixen l'opció de buscar en totes les edicions passades una notícia a partir d'una frase, paraula o nom que puguin estar-hi relacionats. (i per tant, figurar al titular o al cos de la notícia). Algunes webs, però, per la seva recent creació, o, senzillament, per oferir més possibilitats, tenen l'opció de cercar per tota la xarxa, a través de vincles amb buscadors ja consolidats en la ment de grans internautes: Google, Yahoo, Lycos, etc.

Com hem dit, però, les similituds entre les pàgines web dels diaris regionals de Catalunya no es limiten al fet d'incloure notícies (més o menys recents, desenvolupades i classificades). Hi ha altres aspectes que es repeteixen tot sovint:
Primerament citarem l'agenda. Juntament amb les notícies locals o regionals, és el més clar denotatiu de l'abast geogràfic dels diaris que ens ocupen, ja que sempre estem parlant de la programació d'actes que normalment es duran a terme a la mateixa capital on es publica el diari (Barcelona, Tarragona, Girona, Lleida, Manresa, Vic, Granollers, o Terrassa i Sabadell), o, com a molt, als pobles que no els són llunyans i que presenten alhora un grau important de lectors del diari.

Però les possibilitats de la xarxa no s'acaben aquí, i, en la majoria de casos, això s'ha aprofitat: D'una banda, trobem les enquestes (Segre i Diari de Girona), que ens permeten donar la nostra opinió sobre un tema d'actualitat, amb una resposta fàcil (normalment sí o no), i veure tant l'evolució en temps real dels resultats com els mateixos d'enquestes efectuades amb anterioritat. Però això, de fet, podria ser tan senzill com digitalitzar el sondeig diari que El Periódico fa a través del telèfon.

Així doncs, a l'altra banda, trobem l'estrella de la interactivitat: els fòrums o debats. Si sovint ens hem vist amb ganes de començar a respondre a qui escriu cartes al director, i establir-hi una discussió, les webs ens ofereixen el marc ideal: espais on podem proposar un tema, donar-hi la nostra opinió, i anar veient com internautes com nosaltres ens donen la raó o ens contradiuen. Normalment, hi ha l'opció d'expressar una opinió nova, contestar algú o iniciar un nou tema de debat.

També en aquest apartat hem marcat nivells: els diaris lleidatans i el tarragoní, que no ofereixen l'opció (tan sols cartes al director), estarien situats en el graó més baix. Al mig, El 9 nou i el Diari de Girona, que tot i oferir la possibilitat encara no han aconseguit que els seus lectors en facin ús. En el més alt, Regió 7 (que es permet tenir un fòrum per escolars, un per esportistes, i un grup sense un auditori determinat) i el Diari de Barcelona, que disposa de gran quantitat de fòrums oberts (i tan plens d'opinions com plens de cossos estan els carrers cèntrics de la capital catalana).

Finalment, cal assenyalar que tant Segre com Regió 7, El 9 nou i el Diari de Tarragona ofereixen informació sobre la història del diari (tots) i/o sobre el procés d'elaboració d'un exemplar (El 9 nou) i/o sobre el finançament i l'organigrama de l'empresa redactora i editora (tots), i fins i tot sobre l'accionariat de la mateixa (Segre, El 9 nou i Regió 7).

3.2) Particularitats destacables:
Característiques diferenciadores
Un primer aspecte diferenciador (entre les webs) que volem assenyalar és l'ús que es fa de la (les) llengua (llengües): La Mañana i el Diari de Tarragona, a l'igual que en l'edició paper, van alternant el català amb el del castellà. En aquest sentit, sembla realment que estiguem parlant de simples digitalitzacions. En la mateixa línia, l'opció lloable i gratificant (al nostre parer) que ofereix Segre, que disposa de dos portals idèntics, un en català i un en castellà, podria ser vist com la digitalització de les dues versions escrites que des de l'onze de setembre de 1997 (quinze dies abans que "el Periódico") estan a la venda als quioscos de les comarques de ponent.

Finalment, trobem el cas singular del, com no, Diari de Barcelona, aquest que aprofita molt bé el fet de no tenir edició paper de manera que es pot centrar en la digital. El cas, ara mateix és que aquesta web és en general en català, però la majoria de les seves seccions estan també disponibles en anglès. Un detall de la Barcelona cosmopolita i oberta als estrangers. No voldríem entrar en les valoracions polítiques d'uns i altres bilingüismes, però oferir una pàgina en anglès (a banda d'afavorir l'obertura al món i per tant a la globalització) sense oferir-ne en castellà (que al cap i a la fi és llengua oficial, mentre que l'anglosaxó no) podria ésser interpretat com l'acostament a Europa paral·lel al distanciament d'Espanya. No volem valorar això, però hem de tenir present que ho estem atribuint a un suport digital finançat per una institució pública del calibre de, ni més ni menys, l'Ajuntament de Barcelona.

I ja que parlem d'aquesta institució, assenyalarem que la considerem una de les possible raons que permeten al Diari de Barcelona tenir vídeos a la seva web. Ens expliquem: potser perquè (un cop més repetim la idea) no han de dedicar temps i diners a l'edició impresa, tenen una pàgina web molt particular. I particular, en aquest cas, es refereix a interessant. Perquè és la més audiovisual. 

Però si és lloable la informació gràfica (i fotogràfica) referent a la informació metereològica i de circulació, en teoria més ho haurien de ser els vídeos, però hi veiem un inconvenient important. Per veure'ls es requereix un cert software (en aquest cas el RealPlayer sembla l'adequat). I això pot representar un petit inconvenient per a l'usuari mig de la xarxa, amb un ordinador tant limitat com els seus coneixements informàtics.

I si tan sols són dos els que ofereixen vincles dins les notícies, també són dos (La Mañana i Regió 7) les que faciliten els titulars actualitzats en connexió amb el vincle d'INTRA-ACN, l'Agència Catalana de Notícies, com s'havia explicat abans. Per ser justos, però, hem d'avançar que el Diari de Girona ens ha anunciat que també tenen previst oferir aquesta opció en un futur pròxim. Una de les particularitats d'ACN, a banda d'obtenir les notícies amb una mínima rapidesa, és que possibilita escriure un e-mail al redactor de cadascuna. Aquesta opció, encara que fora de l'ACN, també l'ofereix el Diari de Tarragona. 

Finalment, voldríem assenyalar que tractant-se de diaris regionals, no és mala idea promocionar (o com a mínim donar a conèixer la zona), que potser és coneguda pels usuaris habituals, però no per a qui pot fer-hi cap a la recerca d'un article concret o, senzillament, navegant lliurement i sense rumb per Internet. Per això, voldríem remarcar la iniciativa de Segre, que, a més de la informació sobre l'empresa a l'apartat "Què és?", figura l'opció "Lleida", que ens dóna peu, si hi "cliquem" a sobre, a una introcducció a la història i el present de les comarques de ponent.



4. Conclusió:

Com ja s'apuntava a la introducció, aquest apartat del nostre treball no permet treure conclusions. O puntualitzant, no permet arribar a conclusions sobre l'impacte social de les webs informatives. Però si que ens permet, partint d'un estudi (creiem) força detallat, obtenir una visió global i resumida de la situació present de les webs dels diaris regionals catalans. Bàsicament, ens ha servit per constatar que totes aquestes capçaleres disposen (o en disposaran aviat) una home page. La discussió la podríem centrar en si això és així perquè està de moda, o si realment s'aprofiten les possibilitats de l'era de la informació electrònica.
Recolzant la primera teoria trobem que hi ha gran quantitat de continguts comuns, la majoria dels quals també estan disponibles en les respectives edicions paper. Tan sols iniciatives com la informació sobre la pròpia empresa o la possibilitat d'enviar e-mails a la redacció s'han estès entre les webs que ens ocupen.

I a favor de la segona postura tindríem tan sols apreciacions sobre iniciatives per ara encara poc habituals però bastant interessants (des del punt de vista de l'aprofitament de les característiques del mitjà), com les notícies audiovisuals del Diari de Tarragona i Diari de Barcelona, l'actualització freqüent (Diari de Barcelona i vincles ACN), la promoció de la regió del diari (Segre) o la funció de portal orientador per la xarxa (El 9 nou, Regió 7 i el Diari de Barcelona), la botiga virtual (La Mañana), les enquestes on-line (Diari de Girona i Segre) o els debats interactius (Regió 7 i Diari de Barcelona).

Però reflexionant, ens adonem d'un fet bàsic: com més enriquim les webs, i sobretot si es fa basant-se en vincles, serveix i fòrums, més s'abandona la funció informativa que se suposa que aquesta té, per anar en direcció al que podria ser un portal de vincles i serveis com Terra o Latinia (



TerraLycos)" \t "_blank" 
http://www.terra.es
 i http://www.latinia.com), per posar exemples que ens puguin resultar familiars, i cap a "portals de la informació i la participació", el millor exemple dels quals el trobem en Vilaweb. En aquest sentit, cal constatar que el Diari de Barcelona i Regió 7 són qui més segueixes aquesta línia, perquè la gran quantitat de fòrums tan sols és comparable amb els vincles existents.

Així doncs, si el present l'ham pogut recollir en una desena de pàgines, el futur de les webs dels diaris regionals catalans és força imprevisible. Potser l'estudi que segueix, sobre les webs dels diaris nacionals catalans podrà indicar-nos quina és la tendència, ja que, desenganyem-nos, el pressupost marca la diferència, i per tant, aquests diaris de majors dimensions tenen tots els números per ser qui porti la veu cantant. 

premsa nacional

1.Introducció:
Als darrers anys, gràcies a l'extensió de la xarxa Internet i l'optimització dels seus accessos, la premsa ha experimentat canvis substancials. Una "revolució" com aquesta és evident que no podia passar per alt als mitjans de comunicació, entre els quals hi figura la premsa, evidentment. És la màquina perfecta que possibilita el moviment continu d'informació fins al punt més remot del planeta; una interconnexió mundial actualitzada. És un exemple de comunicació de masses, el sistema que impera al món occidental, el de la societat de la informació. 

Podríem divagar hores i hores al voltant de tots aquests conceptes i reflexionant sobre el present i l'avenir que ens atrevíssim a pronosticar al respecte, però per tal de centrar el radi de la nostra anàlisi, en aquest capítol el què s'investigarà serà el cas concret de la premsa catalana -la nacional, en particular-. Servirà per veure amb més exactitud la situació en què es troba actualment la premsa digital catalana, per dir-ho d'alguna manera. S'ha escollit la pàgina web de La Vanguardia (www.lavanguardia.es) com a exemple paradigmàtic per a la resta de diaris a nivell nacional de Catalunya, com són El Periódico i l'Avui. Es tracta d'una web, com veurem a continuació, francament molt ben construïda, que incorpora múltiples avantatges en diferents àmbits. Però bé, no ens avancem tampoc. 

La construcció de les pàgines web d'aquests diaris catalans ha passat per un procés que ha nascut a la dècada dels 90. Mica en mica, al llarg d'aquest decenni han anat apareixent la majoria de les webs de premsa que existeixen actualment. I ja és ben conegut que en el camp tecnològic de la informàtica l'evolució és continua i no s'atura ni tan sols per prendre aire en un instant, de manera que les reformes en aquestes webs també han avançat d'acord amb aquesta dinàmica. I en el cas català, l'àmbit que ens interessa en motiu d'aquest estudi, la que porta la veu cantant és la web de La Vanguardia. Es tracta de la més avançada a nivell tècnic, d'enllaços, d'actualitzacions, de participació dels lectors, interactivitat... Sense voluntat de menysprear les altres [webs dels altres diaris], cal reconèixer els mèrits que ha fet aquest diari en la seva edició digital, la qual cosa sempre és d'agrair. I és que suposa una sèrie d'avantatges per als seus visitants a la xarxa, que en un moment determinat poden ésser realment útils.
En definitiva, passem ara a analitzar l'estructura d'una d'aquestes webs, la de La Vanguardia, i així observarem de primera mà totes aquestes característiques que hem anat assenyalant. Es procurarà que l'anàlisi sigui mínimament visual, amb la inserció d'espais de la pròpia web, els quals ens haurien de servir de mostra per als continguts que s'aniran exposant a continuació. Vegem-ho, doncs. 



Anàlisi de l'estructura d'una web de premsa:

Com hem esmentat anteriorment, la majoria de diaris han anat confeccionant durant la dècada dels 90 i encara ara -per descomptat-, més enllà del 2000, les seves pàgines web. No tindria més rellevància que aquesta si únicament es tractés d'aquest fet, i és que actualment tenir una pàgina web ja no és notícia, qualsevol usuari la pot tenir. La diferència està en els continguts d'aquesta. I en aquest sentit, la web d'un diari mínimament ben construïda pot esdevenir un autèntic portal de la informació. L'accés ràpid i eficaç a les notícies més recents, així com a les més remotes -gràcies al servei d'hemeroteca-. I un llarg etcètera d'avantatges i facilitats de les quals podem gaudir com a lectors virtuals, diguem-ne així.

2.1) LA VANGUARDIA (MODEL PARADIGMÀTIC)

En accedir a www.lavanguardia.es arribem al què podríem considerar com la portada de l'edició digital del diari. Des d'aquí les possibilitats se'ns multipliquen. És el punt d'arrencada des d'on se'ns obriran les portes a àmbits tan diversos com el fet de visionar qualsevol de les notícies del dia fins a jugar una partida d'algun joc on-line, passant per la participació en un fòrum de debat. Però per evitar perdre'ns i no col·lapsar-nos en una allau d'alternatives que podem trobar en aquesta web, el més adequat serà estructurar l'anàlisi seguint un mínim criteri.
A la capçalera de la pàgina hi ha una franja horitzontal en la qual hi consta el títol "LA VANGUARDIA DIGITAL", seguit de la data corresponent. Just a sota d'això, hi ha una sèrie de menús que proporcionen informació diversa per apartats. Són els següents: 

- "Notícias"; està seleccionat per defecte i ja el veiem des d'un bon començament sense necessitat de prémer res. Són les notícies més destacades de la jornada, una autèntica portada digital. El més curiós és que no coincideix amb la de l'edició impresa, ja que es va actualitzant al llarg del dia, un dels grans avantatges que només són possibles a l'edició digital, resulta evident. L'actualització de les notícies succeeix amb una freqüència francament alta, la qual cosa diu molt a favor del treball que hi ha al darrere d'aquesta pàgina.

- "Internet y Tecnología"; aquí hi apareixen notícies relacionades amb aquestes disciplines. Algunes amb un mínim desenvolupament -el que correspondria al lead- i altres només en forma de titular. Com sempre, actualitzades en la mesura que sigui possible. A més, algunes d'aquestes notícies incorporen enllaços -links-, des d'on podrem aprofundir en aquell tema.

- "Servicios"; es tracta d'un espai informatiu sobre els serveis dels quals l'usuari pot disposar a través de la web. No té res a veure amb l'actualitat, doncs.

- "Canales"; aquí ens trobem davant una secció realment interessant que organitza la informació de forma temàtica. Inclou canals de ciència, cinema, mercats (borsa), cartellera, art i subhastes i meteorologia. Cadascun d'ells té un nivell d'aprofundiment francament admirable i molt ben construït. En seccions com aquesta ens adonem, sens dubte, que ens trobem davant d'un autèntic portal de la informació, més que d'un simple diari digital.

- "Concursos y juegos"; és un apartat a través del qual es dóna accés a diversos espais dedicats a l'oci i a l'entreteniment. Hi tenen cabuda els mots encreuats, algun joc on-line, concursos... 

- "Esta sede"; des d'aquesta secció accedim a una autèntica guia de navegació que ens servirà per moure'ns amb facilitat per la web. Inclou totes les possibilitats i serveis que s'ofereixen. Una breu definició acompanya cadascun d'aquests apartats, de manera que es deixen clars els continguts d'aquests. (vegi's annexos)
En definitiva, aquestes són les vuit grans ramificacions per les quals s'estructura la web. De totes elles, però, en destaca la de 

-"Notícias". En tractar-se d'un diari, òbviament, el què més ens interessarà serà l'actualitat, les notícies. Aquest hauria de ser -teòricament- el motiu pel qual haguéssim connectat a la web. En accedir-hi, com hem dit anteriorment, s'obre per defecte. És l'equivalent digital a la portada del diari de l'edició impresa. En ella, s'hi agrupen un munt de possibilitats, tot i que la majoria de les quals ja s'inclouen de forma dispersa en els diferents apartats. Aquí, doncs, conflueixen els links més sol·licitats, de manera que es converteix en una via molt més accessible per a aquests. A continuació ho veurem de forma més visual:

2.1.1) Aspectes a ressaltar de "NOTICIAS"

D'entrada, trobem un desplegament de les notícies actualitzades més destacables de la jornada. Les considerades més importants ocupen un lloc preferent i inclouen el titular i el lead de la notícia. Altres de menys destacades només apareixen en forma de titular. Però en clicar sobre qualsevol d'aquestes obrirem la notícia complerta; amb el titular, tot el redactat i fotos i enllaços (links), si s'escau.

A la banda esquerra tenim una franja que s'estén verticalment i en la qual i fan acte de presència opcions tan diverses com l'accés a xats, accedir a les "webs del dia", jugar on-line, i a tota la informació que apareix en el menú "Hoy destacamos". 
Sota els titulars de les notícies més destacades de cada secció hi ha un quadre que conté tota una sèrie d'enllaços a diferents punts punts de la web. És aqeusta necessitat de reagrupar en punts preferents alguns dels continguts més concorreguts de la web que, de fet, ja apareixen en alguna altra zona -més amagada-, però així poden gaudir d'un accés més fàcil i còmode. Ho podem veure en aquesta reproducció que figura a l'edició digital del dia 13 de març de 2001.

En general, la idea que es vol mostrar és l'actualització a què sotmesa aquesta web, amb continguts renovats diàriament, i fins i tot durant el dia. Hi ha grans quantitats d'informació molt ben organitzada a través d'apartats i seccions, els quals es vinculen entre si. Els continguts considerats de major interès tenen un lloc preferent, des del qual l'accés és més ràpid, més visible. Francament, s'ha de reconèixer el mèrit que té mantenir una web d'aquesta envergadura, anar-la conduint de forma diària evitant que els continguts es desbordin.

2.1.2) Altres aspectes a considerar

A de tot el què s'ha anat dient, convindria dedicar un espai a algun d'aquells serveis que ofereix aquesta web. Són els grans avantatges que té a favor l'edició digital envers la impresa. Em refereixo, per exemple, a la possiblitat de dur a terme recerques temàtiques o per paraula clau, l'accés a edicions anteriors (hemeroteca), suplements, enllaços a altres webs que continguin informació del tema en qüestió, participació en votacions, valoracions de determinats fenòmens... Però, anem per ordre.

En primer lloc caldria ressaltar la figura del cercador, que és una eina molt útil per trobar tota la informació que s'ha anat publicant a l'edició sobre un tema determinat, aquell que més ens interessi. Resulta molt productiu, també relacionat amb això, el servei d'hemeroteca, ja que a més de poder consultar íntegrament l'edició de qualsevol dia (sempre que aquesta data no ens remeti més enllà de 6 mesos) serveix com a base de dades pel cercador. És especialment eficaç si es tracta d'algun tema que hagi ocupat darrerament diverses portades al diari, ja que llavors la quantitat d'informació que ens ofereix és, senzillament, impressionant. No es tracta, tampoc, d'una enciclopèdia, però sí que és una excel·lent font d'informació per aquells temes que, degut a la seva actualitat, no trobaríem als llibres.

Les altres grans avantatges que es desprenen de l'edició digital, a diferència de l'escrita, és la interactivitat que suposa. Podem participar en concursos, enquestes, xats, valoracions sobre algun tema... és a dir, que facilitem una sèrie d'informació a un interlocutor (altres lectors o el mateix diari), el qual ens respondrà amb una informació de retorn. És a dir, un sistema de feed-back de la informació, en què un en proporciona i en rep a canvi. Això també permet un contacte més directe amb el diari, al qual podrem enviar notícies redactades (que podran ésser publicades), expressar la nostra postura -disconformitat, si es dóna el cas-, escriure una carta al director...



EL PERIÓDICO i L'AVUI

Passem ara a veure, de forma molt més reduïda, quines són les diferències més destacables -respecte La Vanguardia- de les webs de dos diaris nacionals catalans més: El Periódico i l'Avui. Com que ja partim del coneixement del model paradigmàtic pactat, ara només es tractarà de veure si aquests dos casos afegits, segueixen aproximadament la mateixa estructura i ofereixen uns serveis similars o bé, si pel contrari, se n'allunyen i trenquen amb el model estudiat. Vegem què passa en cada cas;

2.2) EL PERIÓDICO (www.elperiodico.com)

La web d' El Periódico, malgrat estructurar-se amb diferències respecte la de La Vanguardia, val a dir que els serveis que ofereix, a nivell general, són pràcticament els mateixos que en el cas anteriorment estudiat. El què inclou com a principal novetat és la doble edició en català i castellà, cosa que ja s'utilitza a la pròpia edició impresa, com bé és conegut. Per tant, més que un canvi pel què fa a la pàgina web en si, és a nivell de la política que decideix adoptar cada diari, per dir-ho d'alguna manera. La web en si és força acceptable, encara que potser no assoleix aquella mescla que aconsegueix La Vanguardia a nivell de profunditat, facilitat i comoditat en l'accés, repartiment ordenat... Per exemple, d'acord amb la mateixa dinàmica del diari en si, la mateixa portada d'El Periódico adopta un caire molt més esquemàtic, amb menys notícies, i la majoria d'elles només a nivell de titular. Permet, doncs, una lectura més ràpida però també, tot sigui dit, menys profunda. Així doncs, sabem què és el què ofereix cadascú, de manera que la nostra decisió alhora d'utilitzar-ne un o altre haurà de fonamentar-se en funció de les nostres necessitats, coneixedors que en ambdues podrem trobar informació i/o serveis de gran interès.

2.3) L'AVUI(www.avui.es)

La pàgina web de l'Avui està força lluny -encara- d'assolir el nivell que tenen La Vanguardia i El Periódico. És molt més simple tan en el seu format com en la seva oferta de serveis. Així, els avantatges que s'aconsegueixen respecte l'edició impresa són més limitats. Es nota que el treball de disseny i manteniment de la web no té la suficient profunditat com per competir amb els dos exemples analitzats anteriorment; La Vanguardia i El Periódico. Les seves pàgines són molt més esquemàtiques i a nivell de continguts i complements informatius, força pobres. A la portada de l'edició digital tan sols hi apareixen alogunes notícies en format de titulars. En clicar-hi se'ns desplega la notícia sencera, això sí. Val a dir que inclou un enllaç a "Vilaweb", pàgina que també és analitzada en aquest treball. En definitiva, aquesta és la visió general que s'extreu de l'observació d'aquesta web; un format, en general, força més imple que en els dos casos anteriors. 

vilaweb

1. Introducció:
Vilaweb és un mitjà de comunicació per Internet. Té vocació de portal de la cultura catalana, basant-se en tres grans puntals:

· Participació

· Informació

· Serveis

Aquest projecte, creat el juny del 1995, és el principal centre de serveis i informació que qualsevol membre de l'univers cultural català pot consultar. Vilaweb (VW) sobrepassa de llarg la funció de simple arxiu que tenen en gran part la majoria d'edicions digitals de la premsa catalana. 

Partint d'aquests tres grans punts, VW crea un nou concepte de mitjà de comunicació. Anem a veure com estructuren aquestes tres idees dins una sola pàgina web: www.vilaweb.com.


2. Participació:

Aquest apartat es pot concebre com el més interessant i innovador del mitjà de comunicació. És una idea moderna d'entendre el concepte d'un portal: la interactivitat amb els usuaris, que puguin dir-hi la seva. Això crea una fidelització ben clara. Tal com diu Vicent Partal, "A Vilaweb, l'usuari és l'amo de la informació i nosaltres li donem pistes i enllaços perquè ell mateix l'elabori" . Aquesta és una de les claus per entendre l'èxit i la institucionalització de Vilaweb; la voluntat de donar la veu i el vot a aquells que donen sentit al portal. Trobem diversos mètodes per fomentar la participació:

a) Xats. Dividits en tres grans grups: El cafè de VilaWeb , Canals Especials (inclou: Actualitat, Ajuntament de Barcelona, Convergència Democràtica, Democràcia Web, Esquerra Republicana, Federació Catalana de l'Espla i ILC) i Canals d'actualitat (subdividit en tres grans apartats: Cultura, Esports i Política).

b) Fòrums. Actualment en trobem 12 en funcionament: Cultura, Catalans a l'Estranger, Petits anuncis, Agenda d'Actes i Convocatòries, Cinema i Televisió, Destinat (sobretot) a valencians, Informàtica i Internet, Activisme digital, Barcelona Info, Amistats, General, Esports i Franja de Ponent.

c) Enquestes. S'acostumen a realitzar enquestes de forma setmanal i alguns cops, de forma diària. Es poden consultar els resultats. 

d) Colles. Les Colles té per objectiu fomentar que usuaris que tenen interessos comuns puguin trobar-se, treballar junts i incidir en la dinàmica de notícies de VilaWeb. Es considera un espai sota control directe dels usuaris, i on la redacció de VW no hi intervé. El seu funcionament és totalment autònom. Podem trobar-hi multitud de grups i colles, organitzats per "universos temàtics". Qualsevol internauta pot demanar de crear la seva pròpia colla o d'integrar-se en una ja creada. 



3. Informació:

En aquest segon gran punt ens trobem amb la part que caracteritza Vilaweb com a mitjà de comunicació. Tenim dues grans agrupacions de recursos: primerament tenim la que proporciona informació, i que és usada com a eina de consulta, és a dir, el cercador, i segonament tenim la pròpia edició electrònica. El cercador de Vilaweb és Nosaltres.com. Aquest cercador busca en totes les notícies, els dossiers d'actualitat i els directoris produïts per VW aquella informació que nosaltres li demanem.

Podem buscar directament teclejant paraules clau en el cercador. Ens donarà els noms dels dossiers d'actualitat on apareix aquella paraula clau. Els dossiers d'actualitat són reculls de diferents articles que poden aparèixer tant a VW com a qualsevol diari sobre temes en concret, sovint d'actualitat, com ara el procés de pau a Euskadi, la polèmica sobre el peatge de les autopistes, el dia de les forces armades a Barcelona, la llei d'estrangeria... També podem cercar a través del Directori que ens ofereix VW; en aquest moment el portal català està fent una funció de buscador de pàgines web total, talment com Yahoo, Altavista o Lycos. La divisió de les pàgines web que es poden consultar consta de 12 grups: Ordinadors i Internet, Pàgines personals (ordenades alfabèticament), Política i Govern, Societat, Turisme virtual, Universitat, Ciència i ensenyament, Comunicació, Cultura i llengua, Economia, Esports i Mapes de recursos.

Per si encara queda algun usuari que no hagi trobat el que busca, Vilaweb posa a la seva disposició l'apartat conegut com El Quiosc. Aquí trobem tot de revistes, butlletins i espais d'informació presents a la xarxa. 

El segon gran costat de la informació de Vilaweb és la vessant del purament anomenat mitjà de comunicació. Aquí ens trobem amb les edicions locals com a reines de la secció. Aquestes escriuen diàriament diferents fets que hagin estat notícia en el seu àmbit local. Això permet crear la idea que molts conceptes de localitat poden acabar creant un sol i gran concepte global. Aquí trobem una altre de les claus de la institucionalització de Vilaweb: la gent agraeix poder llegir què passa al seu barri, què passa al seu poble... Actualment hi ha 94 edicions locals de VW. Aquestes 94 poblacions són 87 dins la geografia dels Països Catalans i 7 a l'estranger. 

Hem decidit d'incloure una entrevista a dos nois que han creat la delegació local de Vilaweb Argentona. Creiem que explica bastant bé la filosofia de quin tipus de gent porta el projecte, i quina voluntat pretenen donar-hi.



4. Entrevista als responsables de la edició local de Vilaweb Argentona:
Són emprenedors, intel·ligents i molt joves. Martí López, 22 anys, llicenciat en Periodisme a la URL. Treballa a mitja jornada a la revista Enderrock. Salvador Cases, 23 anys, llicenciat en Biologia a la universitat d'Abeerden (Escòcia). Treballa d'informàtic. La decisió de portar a terme un projecte innovador com és la creació de la delegació local d'Argentona a Vilaweb significa un important esforç per tal que la societat argentonina es decideixi a fer el definitiu salt cap a un poble realment posat al dia. La iniciativa de la interactivitat de la informació i la participació arriben de la mà d'aquest dos nois, a qui hem decidit entrevistar.

Com va sorgir la idea de Vilaweb?

ML: Estava en un concert i em vaig trobar en Titot, el cantant de Brams amb qui teníem relació per haver-lo entrevistat al diari AVUI. Em va proposar que una cosa molt interessant i amb molt de futur era el tema de Vilaweb, de crear una pàgina local de Vilaweb, que és el la pàgina web més visitada dels Països Catalans. 

Quins problemes heu tingut al començar?

ML i SC: El més difícil del projecte és aconseguir publicitat: nosaltres paguem una quota a Vilaweb i hem de recuperar els diners mitjançant anuncis publicitaris que lloguem a la pàgina local. De moment costa molt iniciar el tema de la publicitat perquè la gent al no conèixer-ho prou hi ha molta desconfiança. O sigui que animem a tots els comerciants d'Argentona que pensin que Vilaweb, i més genèricament, Internet, és el futur de la informació. No volem dir que s'acabaran els llibres i els diaris i tot això, però sembla que a Internet es mouen molts diners i cada vegada s'hi connecta més gent, per tant anunciar-se Internet és i serà molt important. 

Quins avantatges aporta Vilaweb al poble d'Argentona?

ML: La importància de Vilaweb al nostre poble és que a diferència de Ràdio Argentona, nosaltres portem la possibilitat d'una emissió de 24 hores consecutives de notícies: fins ara només et podies assabentar del que passava al poble si escoltaves els informatius de la Ràdio de la 1 del migdia i dos quarts de vuit del vespre. En canvi amb Vilaweb Argentona cada cop que entris a la pàgina podràs trobar-te una notícia nova o actualitzada. Per altra banda, i a més de la importància del fet temporal hi juga un paper important el fet espacial: gent d'Argentona que visqui o estigui fora i que vulgui saber coses del poble ara ho podrà fer des de qualsevol lloc del món: estudiants a l'estranger, gent que viatja molt, residents a l'estranger… 

Sabeu quina acceptació heu tingut entre la gent del poble? 

SC: És molt complicat, costa molt donar-se a conèixer, però de mica en mica la gent comença a saber què és Vilaweb Argentona. Amb el primer fòrum que vam fer vam participar unes 10 persones, això vol dir que moltes més el consultaren sense participar-hi…

Com es presenta el futur? Heu pensat en una pròxima ampliació general?

ML i SC: El volum d'informació que podem trobar no és tan gran com per ampliar-ho, però a part al no tenir gaire publicitat no podem arriscar-nos. Si més endavant tinguéssim molt d'èxit ens plantejaríem ampliar la plantilla de professionals. Tot depèn de la resposta dels argentonins, estem a les seves mans, perquè de fet Internet és seu. 

Dins aquest apartat d'informació no podem estar de comentar la col·laboració de Vilaweb amb Europa Press, el que permet incloure hipervincles i articles d'aquesta agència a la pàgina, i la iniciativa dels Canals temàtics, vuit apartats on s'amplien amb més articles i reportatges vuit temes bàsics: Cap de 7mana (l'únic apartat una mica estrany. Portat per Màrius Serram, tracta curiositats lingüístiques en to d'humor), Economia, Esports, Lletres, Música, Tecnologia, Telecomunicacions i Universitats.



5. Serveis:
Finalment el tercer gran punt bàsic de Vilaweb és el d'oferir un seguit de serveis de qualitat als usuaris del portal. Aquí trobem tres grans elements: els servei de correu electrònic, la biblioteca virtual Jaume Fuster i els serveis de Vilaweb mòbil.
El primer dels tres ofereix adreces electròniques totalment gratuïtes als usuaris de VW amb l'extensió @correu.vilaweb.com.

La biblioteca virtual Jaume Fuster està dedicada a aquest difunt ex-president de l'Associació d'Escriptors de Llengua Catalana (AELC) i escriptor. La biblioteca, que evidentment, només parla de llibres escrits en llengua catalana, inclou diversos apartats d'una alta qualitat: el llibre de la setmana, el del mes, les novetats editorials... També aprofita la estructura de cercador de Nosaltres.com, i ens posa en un llistat quins temes podrem trobar-hi. També ens indica quines notícies recents de totes les edicions de VW parlen sobre temes relacionats amb lletres. Finalment posa un seguit de punts d'Internet on adreçar-nos si volem aconseguir determinats recursos literaris. 

Els serveis que VW ofereix en telefonia mòbil són pocs: un seguit de opcions WAP per a mòbils i Palms pilots, i una primitiva opció de contractació de serveis a través de la companyia MENTA.

Finalment, i per acabar, podem fer un viatge a través de la història de Vilaweb. Una història que per a sí sola ens portarà a les seves pròpies conclusions. Bona connexió. 



6. Història de Vilaweb:
Els inicis: la Infopista

Els inicis de Vilaweb els hem de situar el 14 de juny del 1995. Aquell dia començava a funcionar de manera oficial "La Infopista", el que més endavant seria rebatejat Vilaweb. Des d'unes setmanes abans els ordinadors londinencs de Demon allotjaven en periode de proves aquell primer experiment de cercador i directori de recursos del nostre país. Els iniciadors del projecte eren Vicent Partal (actual director de Vilaweb), Assumpció Maresma i Joan Subirats.

La Infopista va ser el primer directori local en català. Això significava que era el primer portal de la cultura catalana que s'obria en tot el món. Com a precedent tenia una pàgina de la primera versió en Internet de la revista El Temps, que ja havia estat elaborada per Vicent Partal i que es coneixia amb el nom de "The Catalan Freeway". En aquesta pàgina, creada l'estiu del 1994, hi havia la vintena de pàgines webs existents al nostre país. 

La Infopista naixia amb força, sota un manifest programàtic inaugural que llançava una frase que es faria cèlebre: "ha arribat l'hora d'alçar barris dins de la xarxa..." El manifest afirmava que Internet, que havia començat com l'exemple més clar del vilatge global ja s'havia convertit en una megàpolis, una enorme connurbació. I per això, com passava també al món real, els seus habitants preferien reconèixer els seus barris que la seva globalitat. Tal com diuen els membres de Vilaweb (WB), "volíem posar les bases del barri català d'Internet, del barri d'expressió cultural catalana." El manifest finalitzava amb una altra frase que amb el temps adquiriria sentit profètic: "No és lluny el dia que algú podrà navegar per Internet cercant els recursos que més li interessin sense abandonar el seu idioma local...".

El projecte funcionà molt bé, i va créixer de seguida . En menys d'un any el propòsit inicial s'havia modificat ell tot sol. Diferents experiències informatives van obrir de manera clara les portes del directori cap al periodisme de nou format que a la xarxa començava a prendre cos. Per altra banda mica en mica s'anava consolidant un espai internàutic de llengua catalana, i on un dels principals punts de referència era la Infopista. Així la xarxa va anar creixent. L'estiu del 1996 la Infopista albergava més de mil recursos. Les incorporacions més interessants eren les provinents de mitjans comarcals, com ara L'Empordà , institucions com l'Ajuntament de Barcelona o la Generalitat de Catalunya , diversos partits (el primer dels quals fou Convergència Democràtica ) o els primers cafès-internet.

Per altra banda el nombre de webs registrades a la Infopista havia passat de 120 el juny del 1995 a 400 el gener del 1996. I en només 5 mesos es va arribar a l'espectacular xifra de 1.500. En aquell moment, concretament el maig del 1996, les primeres estadístiques fiables apuntaven una mitjana d'uns 400 usuaris/visitants al dia, tot i que alguns dies gairebé s'arribava als 1000 usuaris/visitants. 

De la Infovía a Vilaweb

Aquell mateix mes de maig es va canviar el nom de la Infopista per Vilaweb. Telefónica havia posat en marxa aquell passat gener Infovía, nom que provocava contínues confusions. La idea de la comunitat virtual continuava formant-se, el que també portava a anomenar aquell projecte internàutic amb un nom més escaient. Tal com s'explica a VW , "es va cercar crear una imatge més propera i amable, més de població virtual acudint al prefixe Vila, seguit de l'inevitable Web". 

En aquell moment, VilaWeb ja incorporava de manera estable seccions informatives, com els xats (el primer xat d'actualitat es realitzà l'onze de setembre del 96 amb el secretari general d'ERC Àngel Colom com a convidat), els fòrums o la biblioteca. Aquesta estructura va permetre l'aparició d'una portada, característica de Vilaweb. En aquesta portada es destacava en una columna les webs més interessants del dia, i en una altra columna es parlava de totes les activitats que passaven dins Vilaweb. 

El juny del 1997 va haver-hi una nova remodelació del portal. Es realitzà una nova maquetació de la portada, fent-la més àgil i accessible, i s'introduí una gran novetat, que a la llarga seria un dels pilars de Vilaweb: les edicions locals. Aquestes edicions van ser creades a instàncies de persones i grups de diverses poblacions que volien reproduir el fenomen VilaWeb a escala local. Els principals fermadors del projecte foren Montcada i Reixach i Cornellà (aquest últim va quedar fora de VW a causa del caràcter institucional dels seus promotors). 

Tretze poblacions (Sabadell, Sa Pobla, Arenys de Mar, Figueres, Nova York, Girona, Granollers, Terrassa, El Vendrell, Vilafranca i Calafell) es van sumar a Montcada i Reixac en la primera tongada de les edicions locals. Al setembre es va obrir la delegació local a Andorra, a l'octubre a Alacant i al cap de poc a Perpinyà. El 31 d'octubre apareixia a Palma una altra delegació, quan ja es comptaven 32 edicions consolidades, entre elles tres als EUA. Tal com diu VW, la pròxima "arribada de les edicions de Mequinensa i L'Alguer completaria el desplegament pel mapa lingüístic que ara ja abasta amb normalitat i pluralitat tot el territori".

El creixement i l'ampliació

Ens trobem entre finals del 1997 i principis de 1998. En aquest moment ja fa més dos anys i mig que el projecte de Vilaweb està funcionant. Amb aquest temps VW s'havia consolidat com un referent ineludible per a la resta de mitjans del país i sobretot per als internautes (els principals culpables que VW tingui en aquests moments una mitjana de gairebé 4.000 usuaris/visitants diaris). Aquell mateix octubre es culmina parcialment el procés d'expansió de Vilaweb, al aparèixer en les estadístiques de l'OJD i l'EGM que VW és un dels competidors importants en la web del país.

Aprofitant la la potència del diari, amb les edicions locals i les posteriors edicions sectorials, Vilaweb crea Nosaltres. La idea és la de recuperar el sentit originari de VW i fer-ho sumant una important oferta al públic d'aquest mitjà. Amb Nosaltres.com el barri en llengua catalana d'Internet aconsegueix un directori i un cercador de primer ordre, sofisticat i ampli; a l'alçada de les seves necessitats. Vilaweb ha crescut. Ja no és un nucli petit de webs sinó que ha esdevingut una de les comunitats internàutiques més vives i actives d'Europa. Amb el temps el Nosaltres.com va anar afegint nous elements, com ara els Dossiers o Les Colles . 

Els anys 1999 i 2000 signifiquen un augment molt gran de les visites a VW. Es posa a prova el creixement de VilaWeb amb accessos cada vegada més massius. El 8 de juny del 2000 es celebra a la xarxa el cinquè aniversari de VilaWeb. Aquest 5 anys provoquen un treball de reflexió i anàlisi sobre el barri català d'Internet i el propi Vilaweb, que ja compta en aquests moments amb més de vuitanta edicions locals i comença a tenir els primers projectes fora de la xarxa.

Vilaweb, el mitjà de comunicació: un futur fora de la xarxa

De fet aques darrer concepte és el que copsa l'actualitat dels projectes de Vilaweb. Un futur fora de la xarxa. Vicent Partal, director de VW va declarar: "VilaWeb no és una empresa d'Internet sinó un mitjà de comunicació: per tant hi ha coses d'internet que no farem mai i coses que fan els mitjans de comunicació, fora d'Internet, que nosaltres també volem fer". Aquesta idea, doncs, marca una nova orientació de VilaWeb. Després d'anys discutint i debatent què és VW (una comunitat virtual, un portal….) s'arriba a la solució definitiva: un mitjà de comunicació.

A finals de l'any 2000 VilaWeb fa públic un acord de col·laboració amb Menta , iniciant la penetració de Vilaweb en el camp del vídeo i la televisió: es comença a treballar en una edició per a cable que inclou notícies en vídeo, assequibles per als usuaris de la xarxa d'alta velocitat. Aquesta és un dels grans projectes que planen sobre el petit gegant de Vilaweb. Per altra banda també hi va haver negociacions amb altres empreses per co-editar el diari que surt cada dia de forma gratuïta al metro de Barcelona. De fet, coincidint amb la festa dels cinc anys de VilaWeb, feta el 16 de novembre de 2000, s'anuncia un acord estratègic amb l'empresa editora del diari El Punt, que projecta cap al futur el nou concepte empresarial de VilaWeb.

Per altra banda aquest any 2000 VilaWeb ha aconseguit rebre el reconeixement de moltes institucions i fundacions per "la tasca feta en els primers cinc anys". Destaquen dos premis molt especials: el Ciutat de Barcelona de Periodisme i el primer Premi Nacional d'Internet, atorgats els mesos de febrer i setembre respectivament. 

El compromís, per sobre de tot

Finalment doncs ens trobem en el present de Vilaweb. Un present que es basa en els tres principis bàsics del ja batejat "nou mitja de comunicació de masses de la cultura catalana": Informació, Participació i Serveis. Un compromís que VW ha agafat des de sempre amb els usuaris. Un compromís que es reflecteix en Nosaltres.Com com una mostra de Partal, Maresma & Associats de "continuar fent de Vilaweb l'eix central de la Internet al nostre país, de continuar creant un recurs on els usuaris tenen veu i vot, de seguir treballant per un futur on la societat de la informació no sigui un concepte ritualment invocat sinó una realitat que ajuden a fer dels Països Catalans una societat més plural, oberta i lliure".

l'enquesta

1. Introducció:

En plantejar la hipòtesi del treball, «prems@, la digitalització de la informació», ens va semblar molt adequat realitzar un treball de camp, és a dir utilitzar un seguit de tècniques que ens permetessin conèixer les implicacions reals del nostre objecte d'estudi.
L'opció de realitzar una enquesta és la que ens va semblar la més adequada ja que així podíem arribar a un gran nombre de persones, i per tant que la mostra fos representativa, així com també seleccionar el públic que ens interessava.
Per relació amb els nostres estudis, l'assignatura i també per acotar el treball en un àmbit reduït i proper, vam decidir centrar-nos en els estudiants de Comunicació Audiovisual de la UPF.

El primer pas va ser contactar amb la unitat d'informàtica per tal de saber si a través del Campus Global hi havia alguna manera d'enviar un missatge a tots els estudiants d'aquesta carrera. La resposta va ser negativa i per tant vam seguir investigant. Degut a la impossibilitat d'accedir al Campus amb un NIA que no fos de primer curs tampoc podíem comptar amb les adreces col·lectives dels cursos de 2n. 3er i 4rt. Afortunadament vam adonar-nos que des d'una de les associacions universitàries ens havia arribat un mail que anava destinat a tota la Facultat. Per tant hi constaven totes les adreces col·lectives de Comunicació Audiovisual. Ja disposàvem del mitjà per enviar la nostra enquesta.

El segon pas era redactar l'enquesta. Aquí no vam tenir problemes tot i que érem conscients de que no podíem fer un nombre molt elevat de preguntes perquè sinó les respostes es podien veure alterades pel cansament, i que corríem el risc de repetir-nos. Així vam optar per 10 preguntes concises. Aquestes van formular-se de tal manera que de la comparació dels resultats poguéssim treure el major nombre d'informació. Cal mencionar que totes les respostes possibles estaven escrites entre parèntesi perquè sinó hagués estat impossible unificar els resultats. Tot i això alguns enquestats s'han mostrar molt col·laboradors i ens han fet saber les seves opinions, fet que ens permet aprofundir fora de les dades i enriquir el nostre estudi.

El tercer pas ja es trobava en la fase de 'retorn' de les enquestes. En aquest moment ens vam adonar d'un error irreparable que ens feia perdre dues variables. El sexe, no era molt rellevant però hagués estat enormement curiós. L'altre era el curs de l'enquestat. Per enviar les enquestes es va crear una compta de correu, ja que prevèiem un elevat nombre de e-mail, però no es va pensar que hagués estat més convenient crear-ne quatre, una per cada curs. Aquest oblit si que va representar una gran pèrdua però dels errors se n'aprèn. De totes maneres l'enquesta és representativa en el conjunt dels estudiants de Comunicació Audiovidual de la UPF.



2. L'enquesta : 

1.Amb quina freqüència llegeixes el diari? 

( Sovint - A Vegades - Poques vegades - Mai )

2.Amb quina freqüència consultes les edicions digitals dels diaris? 

( Sovint - A Vegades - Poques vegades - Mai )

3.Quin suport prefereixes, les edicions digitals o el diari sobre paper? 

(Paper - Digital)

4.Creus que existeixen diferencies notòries entre les dues edicions (digital i paper)? 

(Si -No)

5.Creus que les vendes del diari tradicional han disminuït degut a l'aparició dels diaris digitals?
(Si -No)

6.T'has subscrit perquè t'arribin els titulars del diari al mòbil o al correu electrònic? 
(Si -No)

7.Creus que les edicions digitals de diaris com "La Vanguárdia", "El Periódico"...són simples digitalitzacions del contingut del diari tradicional? 

(Si -No)

8.Has utilitzat alguna vegada recursos específics dels diaris digitals, com la consulta de diaris de dies anteriors, la cerca per tema... 

(Si -No)

9..Quines d'aquestes edicions digitals coneixes? La Vanguárdia, La Mañana, El Segre, Diari De Girona, Diari de Barcelona, El País, El 9 Nou, Diari de Tarragona, Avui, Regió 



3. Anàlisi de l'enquesta:

Per tal de fer un anàlisi amb un ordre lògic i que exposi les idees amb claredat es seguirà l'ordre de les preguntes a l'enquesta. S'integraran els resultats i les gràfiques de cada pregunta així com també els corresponents resultats i gràfiques que s'hagin calculat amb un creuament de dades.

[Nota de l'autor de la versió web: no s'ha inclòs les gràfiques, que haurien fet aquest arxiu molt més pesant, perquè les dades bàsiques ja estan comentades en forma de text]
1. Amb quina freqüència llegeixes el diari?

Aquesta pregunta ens dóna una idea de quin és l'hàbit de lectura del diari en la població enquestada. D'aquesta manera a més de quantificar els lectors segons la seva freqüència s'estableix un marc de referència molt útil per fer una comparació amb la lectura del diari digital.

Cal dir que aquest 0% no és del tot cert i probablement es deu en part a la vergonya de respondre que mai es llegeix el diari, als errors de mostra i al fet que si aquest nombre en la mostra és poc elevat a l'hora de fer el percentatge resulta tan ínfim que ni tan sols arriba a un 1%.


Podem observar que en termes generals existeix un petit grup fidel a la lectura diària del diari, un bloc molt important, gairebé del 80% que ho té per costum tot i que no diària, i un grup petit però significatiu que dedica poques vegades atenció a aquest mitjà.

2. Amb quina freqüència consultes les edicions digitals dels diaris?

És interessant observar els resultats d'aquesta mateixa pregunta amb l'edició digital d'un diari. Les dades resultants són molt significatives i evidencien que entre els estudiants no està gaire extès el consum de premsa a través de la xarxa. 

Per contra, el doble, és a dir un 32% no ho fa mai i gairebé un 40% només els llegeix poques vegades. El diari digital el llegeixen menys del 0% dels estudiants. Un 18% enfront el 38% del diari de paper el llegeixen sovint. També una diferència abismal en la resposta 'a vegades' que en paper ostentava més del 42% i en l'edició digital gairebé no representa ni una dècima part del total. En canvi el 'poques vegades' augmenta en un 22% al passar d'un 17% en paper a un 39%. La dada que experimenta un canvi més brusc és la resposta 'mai' que en el diari tradicional era inferior al 0% i que en l'edició digital es situa al 32%. Cal dir que alguns dels enquestats manifesten que consulten poques vegades el diari digital i que acostumen a fer-ho per utilitzar els avantatges que aquest ofereix (servei d'hemeroteca, cerca per tema...) . L'anàlisi d'aquest gràfic porta a una conclusió molt òbvia. Els universitaris de la Pompeu Fabra no tenen un elevat interès en els diaris digitals, fet que es pot explicar degut a la recent irrupció d'aquest format, per les incomoditats que comporta la seva lectura (la pantalla de l'ordinador cansa la vista i és difícil llegir un text gaire llarg, s'ha de disposar d'una connexió a Internet..) o simplement per tradició. 

Per tal de no quedar-nos només amb aquestes dades tant globals sobre la lectura de les edicions digitals i davant les diferències abismals, s'ha realitzat un escrutini més exhaustiu que ha permès establir de cada resposta del diari de paper en quin percentatge es llegia el diari digital. Mentre el diari en versió impresa el 38% dels lectors el llegia sovint, d'aquest 38% només un 7.7% també llegeix sovint la versió digital.

3. Quin suport prefereixes, l'edició digital o el diari sobre paper?

Com ja s'apuntava anteriorment, una de les possibles causes perquè el diari de paper encara mantingui el liderat enfront el diari digital pot ser el que alguns estudiants han anomenat com 'la solera del diari'. És una qüestió que encara que sembli trivial i fins i tot provoqui alguna riallada és molt important i de fet una part essencial del ritual que suposa la lectura del diari.

Per tal d'averiguar aquesta qüestió i també per determinar si el suport tradicional encara impera i és el més apreciat entre el públic la tercera pregunta de l'enquesta era "Qui suport prefereixes ,'edició digital o el diari de paper?.

El 1% dels enquestats opina que els dos suports són adequats i un 4 % es mostra indiferent. Alguns comentaris apunten que el diari digital és més ecològic, pràctic i accessible. Un enquestat ha repost que per buscar notícies concretes utilitza l'edició digital però que sempre llegeix també la versió en paper. Amb aquesta afirmació sembla corroborar el que el gràfic evidencia; una reticència vers el diari digital, que es percep com a eina de treball. Per tal de centrar-nos en la percepció que els estudiants tenen del diari digital s'analitzaran els resultats de la resta de preguntes de l'enquesta ja que totes apunten a aquesta qüestió.

Com que els resultats són gairebé categòrics, s'ha cregut oportú desglossar-lo segons la freqüència amb què es llegeix el diari. Del 15% d'estudiants que prefereix el suport digital un 20% el llegeix a vegades i un 80% poques vegades. En referència al diari tradicional el llegeixen sovint un 40%, un altre 40% també ho fa a vegades i un 20% poques vegades.  Dels qui prefereixen el paper, un 80%, un 33.5% el llegeixen sovint, un 51.5% a vegades i un15% poques vegades. 

4. Creus que existeixen diferències notòries entre les dues edicions?

Així que amb els resultats d'aquesta pregunta observarem si el públic enquestat opina el mateix o bé divergeix respecte a les conclusions a què hem arribat. Com era d'esperar la majoria dels estudiants opinen que existeixen diferències entre les dues edicions.

Alguns partidaris del si argumenten que tot i que depèn del mitjà, aquestes es localitzen en l'ergonomia de la informació, la facilita de lectura del format tradicional vers el muntatge per blocs a Internet, el fet que el diari digital doni molt més que no només informació (possibilitats de cerca, hemeroteca...) mentre que els que opinen que no, no neguen algunes diferències però no les consideren rellevants.

Com ja apuntava l'argumentació del si, és convenient aprofundir en les dades que poden revelar el grau d'ús del diari digital com a eina de treball més que no com a mitjà de comunicació. Per a avaluar-ho analitzem els resultats de dues preguntes.

6. T'has subscrit perquè t'arribin els titulars del diari al òbil o al correu electronic?

Hi ha qui comenta que si va subscriure's però que es va desapuntar al dia següent degut a la nombrosa quantitat de missatges que li saturaven el telèfon mòbil. Això ens indica que aquesta opció probablement només s'usi per temes que interessin molt i en el cas de persones molt perseverants. 

8. Has utilitzat alguna vegada recursos específics dels diaris digitals com la consulta de diaris de dies anteriors, la cerca per tema...?

Aquest apartat, que ja ha sortit en alguna conclusió anterior resulta extremadament informatiu ja que ens dóna una idea de l'ús que els estudiants de Comunicació Audiovisual fan dels diaris digitals en la seva carrera. 87% que no rebia els titulars. Tot i que són dos serveis completament diferents, la comparació de les seves dades ens permet descobrir que els diaris. Digitals s'utilitzen més com a eina que com a diari en la població enquestada. Un resultat que sembla bastant lògic si es té en compte que l'estudiant passa moltes hores davant l'ordinador i per tant que la lectura del diari, probablement en un moment de descans, es realitza en espais com la biblioteca, el bar o a casa i per tant prima el diari tradicional amb funció informativa, mentre que el diari digital es percep com a eina de treball. 

Per donar una altre dada que ajudi a corroborar o rebatre aquesta hipòtesi podem analitzar les opinions de la pregunta 

5. Creus que les vendes del diari tradicional han disminuit degut a l'aparició dels diaris digitals? 
L'edició digital no es percep en condicions d'igualtat i encara no ha suplantat al diari tradicional.

7.Creus que les edicions digitals de diaris com 'La Vanguárdia', 'El Periódico'...són simples digitalitzacions del contingut del diari tradicional?

Aquesta és una altre qüestió que hem estudiant en l'anàlisi de les edicions digitals, per tal de saber si els resultats de la investigació coincideixen amb la percepció del públic es va incloure aquesta en l'enquesta. 

Del 44% que opina que són simples digitalitzacions només un 5% llegeix el diari digital a vegades, un 45% poques vegades i un 50% per la qual cosa podem afirmar que la gran majoria dels que diuen que són simples digitalitzacions parlen sense coneixement de causa.


Si fem una radiografia del 49% que opina que no són simples digitalitzacions ens adonem que un 7.7% són persones que llegeixen sovint el diari digital , en el mateix percentatge persones que el llegeixen a vegades, un 39% ho fan poques vegades però es pot dir que els tres blocs parlen sabent amb experiència. Però un sorprenent 46% opina seguint la intuïció o els rumors. 

9.Quines d'aquestes edicions digitals coneixes? La Vanguardia, La Mañana, El Segre, Diari de Girona, Diari de Barcelona, El Segre, El 9 nou, Diari de Girona, Diari de Tarragona, Avui, Regió 7.

Per últim conèixer quins són els diaris digitals més visiats. S'ha optat per proposar una llista de diaris generalistes, en la qual hi figuren tant diaris d'àmbit català com regional. Cal tenir present que els estudiants de Comunicació Audiovisual provenen d'arreu de Catalunya generalment, tot i que també hi ha estrangers. Per limitar el camp, i tractar diaris que s'han analitzat al treball es va optar per diaris catalans.

També s'ha de dir que un 8% dels enquestat ha respost que no coneixia cap diari dels que es que proposaven - La Vanguardia, El País, l'Avui, La Mañana, El 9 Nou, Diari de Tarragona, El Segre, Diari de BCN, Diari de Girona, Regió 7- quan alguns d'aquests són molt coneguts.

conclusions
A nivell del mètode de treball, em verificat (ja ho preveiem) que hauríem de fer un treball molt centrat en la recerca pròpia, perquè hem abordat un tema sobre el qual no hi ha bibliografia, i amb prou feina articles solts massa superficials i breus pel nostre nivell d'anàlisi. Per això no hi ha bibliografia utilitzada en aquest treball, però creiem que, si d'una banda ens pot haver fet més feixuga la recerca d'informació, d'altra banda ens ha servit per treballar sense haver d'estar pendents d'opinions de tercers, i amb la il·lusió d'establir un precedent en aquest àmbit fins ara poc tractat. 

En part per aquest detall, en part per les conclusions a què arribem, a nivell personal el treball ens ha aportat una visió interessant i força profunda sobre tot aquest àmbit, avui en dia d'una importància rellevant i amb una indiscutible capacitat d'expansió. 

Finalment, a nivell temàtic, tot i que en cada apartat ja s'han elaborat les pertinents conclusions, un cop finalitzat el treball en podem treure també unes de globals. És interessant observar que tot i que els diferents apartats tracten àmbits diversos de la premsa digital, les conclusions són certament semblants. Primerament podem destacar que s'ha estès la tecnologia digital en tots els nivells de la premsa, arribant a unes elevades quotes d'accessibilitat per a la població del nostre país, imprevisibles fa uns anys. No obstant, hem constatat que la premsa digital no es coneix gaire, no és molt popular. 

De fet els estudiants universitaris, teòricament un segment de població que hauria de tenir-ne un alt grau de coneixement, no demostren una fidelitat de lectura gaire elevada, i l'ús més corrent és com a eina de consulta. La funció de diari tradicional doncs, no s'ha traspassat a la xarxa i la segueix complint el suport imprès. 

A partir d'aquí veiem que les pàgines web estant evolucionant des del concepte de punts d'informació fins a portals de serveis i, sobretot, espais d'accés a sectors més concrets d'una banda, i espais de participació i interactivitat per l'altra. Per tant ens trobem davant la creació d'un nou format de mitjà de comunicació. De fet estem en un moment en que aquest espai encara s'està configurant i definint. 

